“บล.กสิกรไทย” คาดกรอบดัชนีสัปดาห์หน้า 1,650-1,700 แนะจับตาโควิด-ฟันด์โฟลว์-ตัวเลขศก.
“บล.กสิกรไทย” คาดกรอบดัชนีสัปดาห์หน้า 1,650-1,700 จุด แนะติดตามสถานการณ์โควิด-19, ทิศทางเงินทุนต่างชาติ, วิกฤตยูเครน, รวมถึงผลประกอบการงวดไตรมาส 1/2565 ของบจ. และตัวเลขเศรษฐกิจ
“บล.กสิกรไทย” คาดกรอบดัชนีสัปดาห์หน้า 1,650-1,700 จุด แนะติดตามสถานการณ์โควิด-19, ทิศทางเงินทุนต่างชาติ, วิกฤตยูเครน, รวมถึงผลประกอบการงวดไตรมาส 1/2565 ของบจ. และตัวเลขเศรษฐกิจ
16 เม.ย. 2565

บริษัทหลักทรัพย์กสิกรไทย จำกัด มองกรอบการเคลื่อนไหวของดัชนีหุ้นไทยในสัปดาห์หน้า (18-22 เม.ย.2565) จะมีแนวรับอยู่ที่ 1,665 และ 1,650 จุด ส่วนแนวต้านจะอยู่ที่ 1,685 และ 1,700 จุด ตามลำดับ โดยปัจจัยสำคัญที่ต้องติดตาม ได้แก่ สถานการณ์โควิด-19, ทิศทางเงินทุนต่างชาติ, สถานการณ์ตึงเครียดระหว่างรัสเซียและยูเครน รวมถึงผลประกอบการงวดไตรมาส 1/2565 ของบจ. โดยเฉพาะกลุ่มธนาคาร ส่วนข้อมูลเศรษฐกิจสหรัฐฯ ที่สำคัญ ได้แก่ ข้อมูลการเริ่มสร้างบ้าน ยอดขายบ้านมือสองเดือนมี.ค. รวมถึงจำนวนผู้ขอรับสวัสดิการว่างงานรายสัปดาห์ ขณะที่ปัจจัยต่างประเทศอื่นๆ ได้แก่ ดัชนีราคาผู้บริโภคเดือนมี.ค. ของยูโรโซนและญี่ปุ่น ตลอดจนตัวเลขจีดีพีไตรมาส 1/2565 และข้อมูลเศรษฐกิจเดือนมี.ค. ของจีน อาทิ ยอดค้าปลีก การลงทุนในสินทรัพย์ถาวร
ทั้งนี้เมื่อสัปดาห์ก่อนหุ้นไทยปรับตัวลง เนื่องจากนักลงทุนมีการปรับพอร์ตเพื่อลดความเสี่ยงก่อนวันหยุดยาว ระหว่างรอติดตามผลประกอบการงวดไตรมาส 1/2565 ของบริษัทจดทะเบียนไทยที่จะทยอยประกาศในสัปดาห์หน้า นอกจากนี้ การปรับตัวลงของหุ้นไทยยังสอดคล้องกับทิศทางตลาดหุ้นต่างประเทศท่ามกลางความกังวลต่อแนวโน้มการเร่งปรับขึ้นอัตราดอกเบี้ยนโยบายของสหรัฐฯ ขณะที่สถานการณ์โควิดในภาพรวมของไทย รวมถึงความขัดแย้งระหว่างรัสเซีย-ยูเครนยังคงยืดเยื้อ
โดยในวันอังคาร (12 เม.ย.2565) ดัชนี SET ปิดที่ระดับ 1,674.34 จุด ลดลง 0.69% จากสัปดาห์ก่อน ขณะที่มูลค่าการซื้อขายเฉลี่ยต่อวันอยู่ที่ 61,805.73 ล้านบาท ลดลง 18.23% จากสัปดาห์ก่อน ส่วนดัชนี mai ลดลง 0.27% มาปิดที่ 655.67 จุด